La Generalitat augmenta a 205.000 euros les ajudes per a continuar les accions de l´Acord Territorial per l´Ocupació i el Desenvolupament de la Safor
07 febrer 2018

## La Generalitat augmenta a 205.000 euros les ajudes per a continuar les accions de l´Acord Territorial per l´Ocupació i el Desenvolupament de la Safor07 febrer 2018Última actualització: 14 juliol 2025

![](../gestion/img/_AO_0062-copia.jpg)  
  

**L’Alcaldessa de Gandia, Diana Morant**, la **regidora de Polítiques Econòmiques i Innovació, Alícia Izquierdo**, el **president de la Mancomunitat de Municipis de la Safor, Tomàs Ferrandis**, el **vicepresident de la Federació d’Empresaris de la Safor (FAES), Salvador Soler**, i els representants comarcals dels sindicats **UGT, Raül Roselló i CCOO, Josep A. Carrascosa** (no ha pogut estar per problemes d’agenda), han comparegut aquest matí davant els mitjans de comunicació per tal d’anunciar que la Generalitat, a través del Servef, ha revalidat l’Acord Territorial per l’Ocupació i el Desenvolupament Sostenible, signat l’any passat amb aquestes entitats, augmentat considerablement l’ajuda econòmica als 205.000 € (en 2017 va ser de 145.000 €).

        Este pacte té un doble objectiu: Per una part, desenvolupar una diagnosi territorial per a conèixer les tendències i potencialitats del teixit productiu i necessitats dels recursos humans (l’estudi va ser encomanat al Campus de Gandia de la Universitat Politècnica de València. Concretament als professors Enric Sigalat i Ricard Calvo i serà presentat en breu). I, per l’altra, desenvolupar actuacions innovadores que impulsen el creixement econòmic i la creació d’ocupació en línia amb un model productiu equilibrat i sostenible. En definitiva, donar un impuls al foment de la contractació a la Safor-Valldigna.

        _“Es constitueix com la ferramenta que la nostra comarca i els nostres empresaris necessiten per avançar, per estar al capdavant en la dinamització de l’economia i el desenvolupament industrial, comercial i turístic de la comarca. Tots els que estem hui ací estem convençuts que el treball conjunt i la vocació de millorar la nostra societat ens serviran per a resoldre més fàcilment allò que més ens preocupa: el problema de l’atur…”_, ha assegurat Morant.

        Ferrandis ha agraït l’aposta decidida de la Generalitat per l’ocupació, màxima prioritat de les seues polítiques. _“També que Gandia treballe colze a colze amb la Mancomunitat, a pesar de la difícil situació econòmica heretada. Vull felicitar també per la feina tècnica realitzada des de l’Ajuntament de Gandia i destacar la col·laboració del Campus de Gandia de la Universitat Politècnica de València”_.   Els signats del pacte han expressat el seu interès que s’incorporen al programa les dues universitats públiques valencianes amb seu comarcal (UPV i UV), i els centres de formació professional, entre d’altres.

        El representant d’UGT ha celebrat també el suport de la Generalitat i la seua aposta pel diàleg social. _“A cada passa que hem fet en l’Acord se’ns ha donat la raó sobre la necessitat de la cooperació dels municipis de la comarca. A partir de la diagnosi hem de tornar a agafar impuls i fer noves propostes... El mercat laboral de la nostra comarca ha de deixar de ser tan volàtil i inestable”_.

        CCOO ha destacat la importància de la diagnosi, perquè situa la realitat del teixit productiu comarcal, l’ocupació, però també la desocupació. _“Els nous nínxols possibles de treball i noves estratègies per a la dinamització del teixit productiu de la Safor. S’emmarca, a més a més, juntament altres estudis, en el mapa del conjunt del País Valencià. Per primera vegada anem a tindre un Pla Estratègic valencià per a futures inversions i fórmules d’innovació i ocupació al nostre territori”_.  

        _“Els autònoms i els empresaris mitjans i xicotets tenen la possibilitat de beneficiar-se del pla, que els ajudarà a créixer”,_ ha recordat el vicepresident de la patronal comarcal.

        Finalment, la regidora de Polítiques Econòmiques de l’Ajuntament de Gandia ha anunciat que en breu s’obrirà el termini per a la contractació de 8 persones, professors i personal tècnic, que durant 8 mesos formaran i assessoraran a persones desocupades i emprenedores. I enguany s’intensifica també el suport a xicotetes i mitjanes empreses, amb especial èmfasi a les noves tecnologies. Es mantindran les seus permanents d’Oliva, Tavernes i Gandia (Urbalab). Els Agents de Desenvolupament Locals, ADL, dels diferents municipis estan coordinats i informaran els possibles usuaris dels seus municipis. Durant 2017 se n’han beneficiat 500 persones, tot i que no hi ha un límit i tota la ciutadania pot informar-se dels serveis que ofereix l’Acord Territorial per l’Ocupació i el Desenvolupament Sostenible de la Safor. Més informació: [www.lasaforempren.com](http://www.lasaforempren.com).